Երբ օրեր առաջ քննարկվում էր Սերժ Սարգսյանի վարչապետ դառնալու դեմ պայքարի թեման, հոռետեսները լավատեսներին բազմիցս գերազանցում էին։ Ընդ որում՝ խոսքը ոչ թե վերջնական հաղթանակի մասին էր՝ Սերժ Սարգսյանի վարչապետացումը կանխելու, այլ՝ մարդկանց փողոց հանելու։ Բարեկամները հորդորում էին, թե անիմաստ է, մարդիկ հուսահատ են՝ հիասթափված, փողոց դուրս չեն գա, ընդդիմությունը հերթական անգամ հուսախաբ կանի պայքարող մարդկանց, մարդիկ կկոտրվեն, իսկ հետո, երբ ավելի նպաստավոր իրավիճակ լինի, շատ բարդ կլինի նրանց պայքարի հանելը։ Իսկ չարակամները հեգնում էին, թե՝ 50 հոգով փողոց դուրս կգաք, կխայտառակվեք, Սերժ Սարգսյանն արդեն ընտրված է, այդ ընտրությունը կատարվել է 2017-ի ապրիլի 2-ին, երբ, փողով կամ անփող, ընտրողը գնաց ու ձայն տվեց Հանրապետականին, երբ 2015-ին Սահմանադրություն էր փոխվում, իսկ դուք դա «կեղծ օրակարգ» էիք հռչակում եւ չէիք պայքարում դրա դեմ։ Այսօր այդ խմբերը, կարծում ենք, լռել են։ Գոնե մի մասով՝ ժողովրդին փողոց հանելու, նրանց հոռետեսական կանխատեսումներն իրականություն չդարձան։ Եվ դա արդեն կարելի է լուրջ արդյունք համարել։ Թերեւս, 2008-ից հետո դեռեւս այսքան մեծ բազմություն չէր հավաքվել հրապարակում։ Մարդիկ, իսկապես, շատ փոքր հույսեր ունեն, որ ինչ-որ բան կփոխվի, եւ այս զանգվածը, որը հայտնվել է փողոցում, արդեն ընդդիմության հաղթանակն է։ Ինչպես նաեւ՝ հասարակության հաղթանակն ու ապացույցը, որ մեր ժողովուրդը կենսունակ է, պայքարող, երբեք չի կոտրվում եւ միշտ պատրաստ է իր իրավունքների համար փողոց ելնել՝ նորմալ առաջնորդ եւ գրավիչ գաղափար տեսնելու պարագայում։